《曹伯圭筑室曰桂斋戏作俳偕体》
元代·大欣

阿仙骑蟾白银阙，醉折秋华餐玉屑。《霓裳》曲散堕清尘，凉玉素娥悲白发。

玉轮碾香空翠寒，流光万里君合欢。大星渐低海色白，高斋翠影空团团。

万卷芳心期厚地，憔悴秋香忍相弃。百年若使富贵羁，淮南小山归不归。

作者简介：（1284—1344）元僧。江州人，徙南昌，俗姓陈，号笑隐。九岁出家。博通经典，旁及儒家道流百氏之说。居杭州之凤山，迁中天竺，又主建康集庆寺。文宗天历初，被召赴阙，特赐三品文阶，授太中大夫。顺帝时受命校正《禅林清规》。有《蒲室集》。